CELEX: 32019D0768
Language: lt
Date: 2019-05-08 00:00:00
Title: 2019 m. gegužės 8 d. Komisijos įgyvendinimo sprendimas (ES) 2019/768, kuriuo dėl Jungtinės Karalystės išstojimo iš Sąjungos iš dalies keičiamas Europos mokslinių tyrimų infrastruktūros konsorciumo statusą turinčios integruotos struktūrinės biologijos infrastruktūros „Instruct ERIC“ įstatų 3 straipsnis (pranešta dokumentu Nr. C(2019) 3354) (Tekstas svarbus EEE.)

15.5.2019   
               
               
                  LT
               
               
                  Europos Sąjungos oficialusis leidinys
               
               
                  L 126/67
               
            
         KOMISIJOS ĮGYVENDINIMO SPRENDIMAS (ES) 2019/768
         2019 m. gegužės 8 d.
         kuriuo dėl Jungtinės Karalystės išstojimo iš Sąjungos iš dalies keičiamas Europos mokslinių tyrimų infrastruktūros konsorciumo statusą turinčios integruotos struktūrinės biologijos infrastruktūros „Instruct ERIC“ įstatų 3 straipsnis
         
            
               (pranešta dokumentu Nr. C(2019) 3354)
            
         
         (Tekstas autentiškas tik anglų, čekų, danų, ispanų, italų, latvių, nyderlandų, portugalų, prancūzų ir slovakų kalbomis)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1), ypač į jo 8 straipsnį,
         kadangi:
         
                     (1)
                  
                  
                     Komisijos įgyvendinimo sprendimu (ES) 2017/1213 (2) įsteigta Europos mokslinių tyrimų infrastruktūros konsorciumo statusą turinti integruota struktūrinė biologijos infrastruktūra „Instruct ERIC“. Pagal infrastruktūros įstatų 3 straipsnį jos buveinė yra Jungtinėje Karalystėje;
                  
               
                     (2)
                  
                  
                     2017 m. kovo 29 d. Jungtinė Karalystė pranešė apie ketinimą išstoti iš Sąjungos pagal Europos Sąjungos sutarties 50 straipsnį. 2019 m. balandžio 11 d. Europos Vadovų Taryba nusprendė iki 2019 m. spalio 31 d. pratęsti ES sutarties 50 straipsnio 3 dalyje nustatytą terminą, kuris jau buvo pratęstas Europos Vadovų Tarybos sprendimu (ES) 2019/476 (3). Vis dėlto, jeigu Jungtinėje Karalystėje pagal taikytiną Sąjungos teisę nebus surengti rinkimai į Europos Parlamentą ir jeigu ne vėliau kaip 2019 m. gegužės 22 d. ji dar nebus ratifikavusi Susitarimo dėl išstojimo, Europos Vadovų Tarybos sprendimas nustos būti taikomas 2019 m. gegužės 31 d. Jei iki 2019 m. spalio 31 d. Jungtinė Karalystė ratifikuos Susitarimą dėl išstojimo, išstojimas įvyks pirmą kito mėnesio po ratifikavimo procedūrų užbaigimo dieną;
                  
               
                     (3)
                  
                  
                     nedarant poveikio jokiai Susitarimo dėl išstojimo nuostatai, po išstojimo dienos Jungtinė Karalystė bus laikoma trečiąja šalimi, kaip apibrėžta Reglamento (EB) Nr. 723/2009 2 straipsnio b punkte;
                  
               
                     (4)
                  
                  
                     Reglamento (EB) Nr. 723/2009 8 straipsnyje nustatyta, kad ERIC buveinė turi būti vienos iš narių, kuri yra valstybė narė arba asocijuotoji šalis, teritorijoje;
                  
               
                     (5)
                  
                  
                     Komisija gavo „Instruct ERIC“ pasiūlymą pagal Reglamento (EB) Nr. 723/2009 11 straipsnį iš dalies pakeisti įstatų 3 straipsnį, kad būtų atsižvelgta į atvejį, jei Jungtinė Karalystė taptų trečiąja šalimi, kaip apibrėžta Reglamente (EB) Nr. 723/2009;
                  
               
                     (6)
                  
                  
                     šiame sprendime nustatytos priemonės atitinka pagal Reglamento (EB) Nr. 723/2009 20 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2017/1213 priede išdėstytų „Instruct ERIC“ įstatų 3 straipsnis iš dalies keičiamas pagal šio sprendimo priedą.
         
         
            2 straipsnis
            Šis sprendimas skirtas Belgijos Karalystei, Čekijos Respublikai, Danijos Karalystei, Ispanijos Karalystei, Italijos Respublikai, Izraelio Valstybei, Latvijos Respublikai, Nyderlandų Karalystei, Portugalijos Respublikai, Prancūzijos Respublikai, Slovakijos Respublikai ir Jungtinei Didžiosios Britanijos ir Šiaurės Airijos Karalystei.
         
         
            Priimta Briuselyje 2019 m. gegužės 8 d.
            
               
                  Komisijos vardu
               
               Carlos MOEDAS
               
                  Komisijos narys
               
            
         
         
            (1)  OL L 206, 2009 8 8, p. 1.
         
         
            (2)  2017 m. liepos 4 d. Komisijos įgyvendinimo sprendimas (ES) 2017/1213 dėl Europos mokslinių tyrimų infrastruktūros konsorciumo statusą turinčios integruotos struktūrinės biologijos infrastruktūros „Instruct ERIC“ įsteigimo (OL L 173, 2017 7 6, p. 47).
         
            (3)  2019 m. kovo 22 d. Europos Vadovų Tarybos sprendimas (ES) 2019/476, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 80 I, 2019 3 22, p. 1).
      
      
         
            PRIEDAS
            „Instruct ERIC“ įstatų 3 straipsnis pakeičiamas taip:
            
               
                  „3 straipsnis
                  „Instruct ERIC“ buveinė – Oksfordas, Jungtinė Karalystė. Jeigu Jungtinė Karalystė taps trečiąja šalimi, kaip apibrėžta Reglamente (EB) Nr. 723/2009, buveinė bus Florencijoje, Italijoje.“